3. การประกอบธุรกิจของกลุ่มธุรกิจหลัก (กลุ่มน้ำยางข้นและกลุ่มยางยืด) ส่วนที่ 2

กลุ่มน้ำยางข้น :

(1) ลักษณะผลิตภัณฑ์หรือบริการ (ก) ผลิตภัณฑ์หลัก

คือ น้ำยางพาราเข้มข้น (Concentrated Latex)
ผลิตโดยการนำน้ำยางพาราสดมาแยกส่วนที่เป็นของเหลวอื่นและสารที่ไม่ใช่เนื้อยางบางอย่างออก
โดยกรรมวิธีผ่านเครื่องจักรกลปั่นแยกด้วยความ เร็วสูง น้ำยางข้นที่ได้จะมีคุณสมบัติโดยทั่วไป คือ
มีความเข้มข้น 60% ของเนื้อยางแห้ง สามารถเก็บรักษาไว้ในสภาพของเหลวได้เป็นเวลานาน
และมีคุณสมบัติทางเคมีที่เหมาะสมกับการนำไปเป็นวัตถุดิบหลักในการผลิตถุงมือแพทย์ ถุงมือยาง
ถุงยางอนามัย ฟองน้ำ หัวนมยาง เส้นด้ายยางยืด กาว ลูกโป่ง เป็นต้น

ปัจจุบันบริษัท ไทยรับเบอร์ลาเท็คซ์คอร์ปอร์เรชั่น (ประเทศไทย) จำกัด (มหาชน)

ได้ใบรับรองระบบคุณภาพมาตรฐาน ISO 9001 ปี 2000 และ ISO/IEC17025
(ห้องแล็บมาตรฐาน)
โดยเป็นบริษัทแรกในอุตสาหกรรมน้ำยางข้นของประเทศไทยที่ได้ใบรับรองห้องแล็บมาตรฐานในการทดสอบ
น้ำยางพารา นอกจากนี้ บริษัท ไทยรับเบอร์ลาเท็คซ์กรุ๊ป จำกัด
ยังได้รับใบรับรองระบบคุณภาพมาตรฐาน ISO9001 ปี 2000 และ ISO14001

(ข) ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ

บริษัทย่อยในกลุ่มน้ำยางข้นอยู่ระหว่างการได้รับสิทธิพิเศษทางภาษีจากการส่งเสริมการลงทุนตามพระราชบัญญัติส่งเสริมการลงทุน
พ.ศ. 2520 สำหรับบริษัทฯ เสียภาษีเงินได้นิติบุคคลในอัตราร้อยละ 30 ในปี 2550
และได้รับสิทธิประโยชน์จากการเป็นบริษัทจดทะเบียนในตลาดหลักทรัพย์แห่งประเทศไทย
ทำให้เสียภาษีเงินได้นิติบุคคลในอัตราร้อยละ 25 ตั้งแต่ปี 2551 จนถึงสิ้นปี 2553

(2) การตลาดและภาวะการแข่งขัน (ก) นโยบายและลักษณะการตลาด 1.
กลยุทธ์การแข่งขันที่สำคัญ

- รับคำสั่งซื้อล่วงหน้าไม่เกิน 3 เดือน: เพื่อให้คาดการณ์ต้นทุนได้ใกล้เคียงความจริง
และตั้งราคาขายในระดับที่มีกำไรและแข่งขันได้ รวมทั้งช่วยวางแผนการผลิตได้อย่างดี -
การตั้งราคาขายที่มีกำไรและสามารถแข่งขันได้: การมีโรงงานกระจายอยู่ใน 3 ภาค คือ ภาคใต้
ภาคตะวันออก และภาคตะวันออกเฉียงเหนือ ซึ่งมีฤดูกาลของยางผลัดใบต่างกัน
จึงมีปัญหาการขาดแคลนวัตถุดิบน้อยกว่าผู้ผลิตที่มีโรงงานอยู่ในภาคเดียว
ทำให้สามารถควบคุมต้นทุนการผลิตได้อย่างมีประสิทธิภาพและเป็นผู้นำในการตั้งราคาขาย

- มีสินค้าจำหน่ายอย่างสม่ำเสมอและจัดส่งตรงตามกำหนด: จากการเป็นผู้ผลิตรายใหญ่สุดของโลก
ทำให้บริษัทสามารถจัดส่งสินค้าให้แก่ลูกค้าได้ตลอดปีตามกำหนด

- การประกันคุณภาพสินค้า: บริษัทจะผลิตน้ำยางข้นให้เป็นไปตามสูตรที่ลูกค้าต้องการ
หากไม่เป็นไปตามสูตร จะมีการปรับปรุงสินค้าให้ได้ตามความต้องการของลูกค้า

- การบริการหลังการขาย: บริษัทฯ
ได้มอบสินค้าและให้บริการแก่ลูกค้าด้วยความซื่อสัตย์และดูแลลูกค้าเป็นอย่างดีตลอดมา

2. ลักษณะลูกค้า

ลูกค้าส่วนใหญ่เป็นลูกค้าที่ติดต่อซื้อ-ขายกันมานาน และมีความสัมพันธ์ที่ดีต่อกัน เพราะบริษัทฯ
ได้ส่งมอบสินค้าและบริการแก่ลูกค้าด้วยความซื่อสัตย์ โดยให้ความช่วยเหลือและแก้ไขปัญหาต่าง ๆ
เมื่อลูกค้าต้องการ อีกทั้งมีความความยืดหยุ่นในเรื่องของสินค้าขาดหรือเกิน 3. กลุ่มลูกค้าเป้าหมาย
กลุ่มลูกค้าเป้าหมาย คือ ผู้ผลิตผลิตภัณฑ์จากยาง ซึ่งใช้น้ำยางข้นเป็นวัตถุดิบใน

การผลิต เช่น ถุงมือยาง เส้นด้ายยางยืด หัวนมยาง ถุงยางอนามัย เป็นต้น 4.
การจำหน่ายและช่องทางการจัดจำหน่าย

สัดส่วนการจัดจำหน่ายในประเทศอยู่ที่ร้อยละ 55 ส่วนต่างประเทศอยู่ที่ร้อยละ 45
ลูกค้าต่างประเทศ ได้แก่ มาเลเซีย จีน ฝรั่งเศส เกาหลีใต้ฯ ในด้านช่องทางการจัดจำหน่าย
สัดส่วนจำหน่ายตรงถึงผู้ผลิตผลิตภัณฑ์ยางร้อยละ 80 ผ่านผู้นำเข้าร้อยละ 20
กลุ่มน้ำยางข้นไม่มีความเสี่ยงจากการพึ่งพิงลูกค้ารายใหญ่
เพราะไม่มีการขายให้แก่ลูกค้ารายใดรายหนึ่งในสัดส่วนที่สูงกว่าร้อยละ 30 ของรายได้

(ข) สภาพการแข่งขันในอุตสาหกรรม

ปี 2550 มีผู้ผลิตน้ำยางข้นรายใหม่เกิดขึ้นจำนวน 3 ราย ทำให้มีผู้ผลิตในประเทศอยู่ประมาณ 71
ราย สัดส่วนร้อยละ 80 ของผู้ผลิตมีโรงงานอยู่ในภาคใต้ กลุ่มผู้ผลิตรายใหญ่มีอยู่จำนวน 24 ราย
ซึ่งกลุ่มไทยรับเบอร์ฯ เป็นกลุ่มที่มีกำลังการผลิตมากที่สุด
ปัจจุบันเป็นผู้ผลิตน้ำยางข้นรายใหญ่ที่สุดของประเทศไทยและของโลก
สำหรับส่วนแบ่งการตลาดของการจำหน่ายน้ำยางข้นในประเทศอยู่ที่สัดส่วนร้อยละ 45

สำหรับสภาพการแข่งขันในปี 2550 นั้น
ระดับราคายางพาราของโลกมีการเปลี่ยนแปลงผันผวนน้อยกว่าปี 2549
ซึ่งเป็นปีที่ราคายางพาราได้ทำสถิติขึ้นสู่ระดับสูงสุด ในระหว่างปี 2550
ราคาน้ำมันดิบปรับตัวขึ้นไปแตะระดับ 100
เหรียญสหรัฐอเมริกาต่อบาร์เรลเป็นครั้งแรกในประวัติศาสตร์
ราคาน้ำมันดิบยังมีแนวโน้มอยู่ในระดับสูงอย่างต่อเนื่อง
และเป็นปัจจัยหลักที่จะทำให้ราคายางพาราอยู่ในระดับสูงด้วยเช่นกัน ในปี 2550
ผู้จัดการกองทุนในตลาด TOCOM และตลาดซื้อขายยางพาราล่วงหน้าอื่นๆ
มีการเข้ามาเก็งกำไรในราคายางพาราน้อยกว่าในปี 2549
ซึ่งอาจมาจากภาวะความเสียหายของสินเชื่อประเภทด้อยมาตรฐาน (Sub-Prime Loan Crisis)
ที่มีผลกระทบต่อระบบการเงินของโลก

ความไม่แน่นอนของภาวะธรรมชาติ เช่น
การเกิดฝนตกมากในพื้นที่สำคัญในการปลูกยางพาราของไทย
ทำให้เกิดภาวะขาดแคลนวัตถุดิบยางพารา ในปี 2550 ผลผลิตยางพาราของไทยจึงลดลงเหลือ
3.03 ล้านตัน เทียบกับ 3.13 ล้านตันในปี 2549 แม้แต่ประเทศคู่แข่งขัน คือ มาเลเซีย
ก็ได้รับผลกระทบจากการผิดปกติของภาวะธรรมชาติเช่นกัน
ผลผลิตยางพาราของมาเลเซียได้ลดลงเหลือ 1.13 ล้านตัน เทียบกับ 1.20 ล้านตัน
ส่วนปริมาณการผลิตน้ำยางข้นในปี 2550 ของไทยอยู่ที่ประมาณ 700,000 ตันน้ำน้อยกว่าปี 2549
ประมาณ 50,000 ตันน้ำ

3. แนวโน้มภาวะอุตสาหกรรมและสภาพการแข่งขันในอนาคต
น้ำยางข้นเป็นวัตถุดิบหลักของอุตสาหกรรมประเภท Dipping ผลิตภัณฑ์ที่ใช้น้ำยางข้นเป็นวัตถุดิบหลัก
เช่น ถุงมือยางแพทย์ ถุงยางอนามัย เส้นด้ายยางยืด หัวนมยาง ซึ่งเป็นสินค้าที่ใช้ในชีวิต ประจำวัน
ทำให้ความต้องการใช้มีอัตราการเติบโตอย่างสม่ำเสมอ อุตสาหกรรมเส้นด้ายยางยืด
เป็นอุตสาหกรรมประเภท Extruding
ได้พัฒนาเข้าสู่การเป็นอุตสาหกรรมที่มีความต้องการใช้ยางมากขึ้น
มีการขยายการผลิตทั้งในไทยและมาเลเซีย
ทำให้ราคายางและความต้องการใช้ยางธรรมชาติเพิ่มขึ้น อย่างไรก็ตาม อุตสาหกรรมประเภท
Dipping ยังเป็นผู้ใช้น้ำยางข้นรายใหญ่ที่สุด

สำหรับภาวะการผลิตน้ำยางข้นในปี 2551 นั้น น่าจะดีกว่าปีก่อน
ที่ประสบกับภาวะความผิดปกติของภูมิอากาศ
ประเทศไทยก็ยังเป็นผู้ผลิตน้ำยางข้นรายใหญ่ที่สุดของโลก ในอัตราส่วนร้อยละ 70-80
ของปริมาณการผลิตรวมของโลก โดยผลผลิตยางของไทยในสัดส่วน 20% ถูกใช้ภายในประเทศ
และอีก 80% จะทำการส่งออก

ในปี 2551 คาดว่า ราคาน้ำยางข้นในตลาดโลกยังคงอยู่ในแนวโน้มขาขึ้น เนื่องจาก

1. ราคาน้ำมันดิบที่อยู่ในระดับที่สูงเป็นประวัติการณ์
ทำให้ราคายางสังเคราะห์สูงกว่าราคายางพาราธรรมชาติ ทำให้เกิดการคาดการณ์ว่า
แนวโน้มการใช้เลือกวัตถุดิบยางในการผลิตจะกลับมาสนใจการใช้ยางพาราธรรมชาติอีกครั้ง
ความต้องการใช้และระดับราคายางพาราธรรมชาติจะสูงขึ้น

  2. ความต้องการใช้ยางพาราทั้งยางแห้งและยางน้ำในประเทศจีนมีแนวโน้มสูงขึ้น ถึงแม้

จีนจะไม่ได้ส่งออกผลิตภัณฑ์ยางเพิ่มมากนักในหลายปีที่ผ่านมา
เนื่องจากความต้องการใช้ยางภายในประเทศของจีนมีการขยายตัวอย่างต่อเนื่อง
ในด้านผลผลิตยางของจีนน่าจะยังคงที่ในระดับ 600,000 ตัน
เนื่องจากข้อจำกัดในเรื่องพื้นที่ปลูกยางพารา จีนจึงต้องเพิ่มการนำเข้ายางพารา คาดว่า ในปี
2551 จีนจะนำเข้ายางพาราจากไทย อินโดนีเซีย มาเลเซียและประเทศเพื่อนบ้านอื่นในจำนวน
1.8 ล้านตัน เทียบกับ 1.65 ล้านตันใน 2550 โดยนำเข้าส่วนใหญ่จากไทย ดังนั้น
จีนยังเป็นผู้นำเข้ารายใหญ่ที่สุดจากไทย การที่บริษัทฯ มีแทงค์เก็บน้ำยางข้นในเมืองเซี่ยงไฮ้
จะเป็นปัจจัยสนับสนุนช่วยเพิ่มยอดขายในประเทศจีนให้มีการเติบโตต่อไป

3. มาเลเซียยังเป็นผู้ใช้น้ำยางข้นรายใหญ่สุดของโลก
ความต้องการใช้มาจากผู้ผลิตผลิตภัณฑ์ยางรายใหญ่ของโลก
โดยนำเข้าน้ำยางข้นจากไทยเป็นส่วนใหญ่ ในลักษณะการตกลงซื้อขายเป็นสัญญาระยะยาว
เนื่องจากสถานการณ์ความไม่แน่นอนในการจัดหาวัตถุดิบในประเทศมาเลเซียและไทย

4. ระดับสินค้าคงเหลือยางพาราในประเทศผู้ใช้รายใหญ่ยังคงอยู่ในระดับต่ำ ดังนั้น คาดว่าในปี
2551 ภาวะตลาดอาจจะมีการเคลื่อนไหวที่ไม่ปกติและระดับราคายังคงผันผวนในทิศทางขาขึ้น
ลูกค้าที่ซื้อขายกับบริษัทฯ ในรูปแบบราคาตามสัญญาระยะยาว
จะได้รับประโยชน์จากภาวะตลาดที่มีความไม่แน่นอน

(3) การจัดหาผลิตภัณฑ์ 

(ก) ลักษณะการจัดหา

กลุ่มน้ำยางข้น มีโรงงานรวม 9 โรงงาน กระจายที่ตั้งในภาคตะวันออก 4 โรงงาน ภาคใต้ 4
โรงงาน ภาคตะวันออกเฉียงเหนือ 1 โรงงาน รวมแล้วมีกำลังการผลิตเต็มที่รวม 252,000
ตันต่อปี จัดได้ว่าทางกลุ่มเป็นผู้ผลิตที่มีโรงงานและกำลังการผลิตมากที่สุดของโลก

ทางกลุ่มฯ มีนโยบายการผลิตที่สำคัญ คือ ผลิตตามสูตรที่ลูกค้าต้องการ
และทำให้น้ำยางสามารถรักษาความเข้มข้นตามมาตรฐานให้ได้นานที่สุด ในการจัดหาวัตถุดิบหลัก คือ
น้ำยางพาราสด จัดซื้อจากในประเทศ ร้อยละ 100 โดยรับซื้อจากชาวสวนจำนวนมาก
และจุดรับซื้อของบริษัท ซึ่งปัจจุบันมีประมาณ 90 จุด กระจายตามพื้นที่ใกล้โรงงาน
เพื่อให้ได้วัตถุดิบในราคาต่ำ สำหรับวัตถุดิบรอง คือ สารเคมี เพื่อรักษาสภาพน้ำยาง
จัดซื้อจากในประเทศ ร้อยละ 100 ผู้จำหน่ายในประเทศมีประมาณ 15 ราย ในด้านการจัดซื้อ
กลุ่มน้ำยางข้นไม่มีความเสี่ยงจากการพึ่งพิงผู้จัดจำหน่ายรายใหญ่
เพราะไม่มีการซื้อจากผู้จัดจำหน่ายรายใดรายหนึ่งในสัดส่วนที่สูงกว่าร้อยละ 30 ของยอดซื้อรวม
ในปี 2550 ราคาซื้อของวัตถุดิบน้ำยางพาราสดเพิ่มขึ้นเล็กน้อยในสัดส่วนร้อยละ 2.50 จากปีก่อน

(ข) ผลกระทบต่อสิ่งแวดล้อม กลุ่มน้ำยางข้นได้ทำการผลิตโดยตระหนักถึงผลกระทบต่อสิ่งแวดล้อม
ในช่วงระยะเวลา 3 ปีที่ผ่านมา ได้จัดสรรเงินเพื่อการลงทุนและเป็นค่าใช้จ่ายเกี่ยวกับบ่อน้ำเสีย
จำนวนเงินรวม 15.17 ล้านบาท
เพื่อให้ระบบการควบคุมสิ่งแวดล้อมเป็นไปตามกฎหมายและมาตรฐานสากล
สำหรับในระบบบำบัดน้ำทิ้ง ทางกลุ่มสามารถควบคุมค่า BOD
ให้อยู่ในระดับต่ำกว่ามาตรฐานของกระทรวงอุตสาหกรรม ในช่วงระยะเวลา 3 ปีที่ผ่านมา
ไม่มีปัญหาสิ่งแวดล้อม

กลุ่มเส้นด้ายยางยืด : (1) ลักษณะผลิตภัณฑ์หรือบริการ (ก) ผลิตภัณฑ์หลัก

คือ เส้นด้ายยางยืด (Rubber Thread) วัตถุดิบสำคัญ คือ น้ำยางข้น
ผลิตภัณฑ์ที่ได้ส่วนใหญ่จะใช้ในอุตสาหกรรมสิ่งทอ
โดยลูกค้าซื้อเส้นยางยืดไปเป็นวัตถุดิบในการประกอบสิ่งทออีกต่อหนึ่ง
โดยนำไปทอกับเส้นใยโพลีเอสเตอร์เพื่อให้กลายเป็นแถบ Elastic สำหรับเสื้อผ้าสำเร็จรูป เช่น
ชุดชั้นในสุภาพสตรี ขอบเอวกางกางยืด ขอบถุงเท้า เป็นต้น

  (ข) ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ

  ผลิตภัณฑ์ที่ใช้ทดแทนเส้นยางยืดธรรมชาติได้ก็คือเส้นใยสังเคราะห์ ซึ่งถ้าหากราคาของเส้น

ใยสังเคราะห์มีราคาถูกลงถึงระดับหนึ่งก็จะทำให้ลูกค้าหันมาใช้ยางสังเคราะห์แทนเส้นยางยืดที่ทำจากยางธรรมชาติ
อย่างไรก็ตามในปัจจุบัน กลุ่มลูกค้าที่ใช้สินค้าทั้งสองประเภทค่อนข้างแบ่งแยกกัน

(2) การตลาดและภาวะการแข่งขัน (ก) นโยบายและลักษณะการตลาด 1.
กลยุทธ์การแข่งขันที่สำคัญ

- สามารถรองรับความต้องการของลูกค้าได้ทั้งรายเล็กและรายใหญ่

- สร้างความมั่นใจให้แก่ลูกค้าด้วยการส่งมอบสินค้าตามกำหนด

- มีการบริการหลังการขาย โดยมีตัวแทนประจำท้องถิ่นดูแลรักษาตลาด -
การรับประกันคุณภาพสินค้าจนส่งถึงผู้บริโภค

2. การจำหน่ายและช่องทางการจำหน่าย สัดส่วนการจำหน่ายในประเทศอยู่ที่ร้อยละ 4
ของยอดขายรวม บริษัทฯ จะจำหน่ายตรงถึงผู้ใช้และผ่านตัวแทนจำหน่าย สำหรับตลาดต่างประเทศ
มีสัดส่วนการจำหน่ายสูงถึงร้อยละ 96 ของยอดขายรวม โดยจัดจำหน่ายผ่านผู้จัดจำหน่ายในท้องถิ่น
ตลาดที่สำคัญ ได้แก่ จีนและประเทศแถบเอเซียใต้

(ข) สภาพการแข่งขันในอุตสาหกรรม อุตสาหกรรมเส้นด้ายยางยืด
เป็นอุตสาหกรรมต่อเนื่องจากน้ำยางข้น จัดอยู่ในประเภทผลิตภัณฑ์จากยาง
โดยเป็นสินค้ากึ่งสำเร็จรูปของอุตสาหกรรมสิ่งทอ บริษัทเป็นผู้ผลิตรายใหญ่อันดับต้นๆ
ของประเทศจากจำนวน 5 ราย
คู่แข่งขันส่วนใหญ่เป็นผู้ผลิตในประเทศและผู้ผลิตในประเทศมาเลเซีย ในปี 2551
ประมาณการความต้องการใช้ยางยืดคาดว่าทรงตัว ตลาดหลักอยู่ที่ประเทศจีน

(3) การจัดหาผลิตภัณฑ์ (ก) ลักษณะการจัดหา

บมจ.เวิลด์เฟล็กซ์ มีโรงงานตั้งอยู่ในจังหวัดระยอง มีกำลังการผลิตเต็มที่ 16,000 ตัน
นโยบายการผลิตที่สำคัญคือ ผลิตสินค้าตามที่ลูกค้าต้องการ โดยใช้วัตถุดิบที่มีอยู่ในประเทศ
การจัดหาวัตถุดิบหลัก คือ น้ำยางข้น บริษัทจัดซื้อในประเทศทั้งหมด โดยซื้อจากบริษัทที่เกี่ยวข้องกัน
ซึ่งเป็นการประกันได้ว่าบริษัทจะมีวัตถุดิบใช้ตลอดปี
สำหรับสารเคมีบริษัทซื้อโดยผ่านผู้นำเข้าจากต่างประเทศเป็นส่วนใหญ่

(ข) ผลกระทบต่อสิ่งแวดล้อม ในกระบวนการผลิตจะต้องมีระบบการบำบัดน้ำก่อนทิ้ง
บริษัทได้ใช้ระบบบำบัดน้ำใช้ในขบวนการผลิตเป็นการถาวร นอกจากนี้ ยังมีกระบวนการนำสารเคมี
บางส่วนกลับมาใช้ ในกระบวน การผลิตได้อีก เพื่อลดปริมาณสารเคมี
ทำให้ขบวนการบำบัดมีประสิทธิภาพ ช่วยลดมลภาวะเกี่ยวกับน้ำเสีย
พร้อมกับลดค่าใช้จ่ายสาธารณูปโภค ในช่วงระยะเวลา 3 ปีที่ผ่านมา ไม่มีปัญหาสิ่งแวดล้อม